CELEX: 32009R0733
Language: ro
Date: 2009-08-11 00:00:00
Title: Regulamentul (CE) nr. 733/2009 al Comisiei din 11 august 2009 de adoptare a unor măsuri de urgență pentru piața laptelui și a produselor lactate prin deschiderea unei achiziții de unt și lapte praf degresat printr-o procedură de licitație pentru perioada de la 1 septembrie 2009 la 30 noiembrie 2009

12.8.2009   
            
            
               RO
            
            
               Jurnalul Oficial al Uniunii Europene
            
            
               L 208/5
            
         
      REGULAMENTUL (CE) NR. 733/2009 AL COMISIEI
   
   din 11 august 2009
   de adoptare a unor măsuri de urgență pentru piața laptelui și a produselor lactate prin deschiderea unei achiziții de unt și lapte praf degresat printr-o procedură de licitație pentru perioada de la 1 septembrie 2009 la 30 noiembrie 2009
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 191, coroborat cu articolul 4,
   întrucât:
   
               (1)
            
            
               Prețurile produselor lactate s-au prăbușit pe piața mondială, în special din cauza creșterii ofertei la nivel mondial și a scăderii cererii pe fondul crizei economice și financiare. Pe piața comunitară, prețurile produselor lactate au scăzut semnificativ. Ca urmare a unei combinații de măsuri de piață luate de la începutul acestui an, prețurile comunitare s-au stabilizat în jurul nivelului prețurilor de sprijin. Este esențial ca aceste măsuri de sprijinire a pieței, în special intervenția publică, să continue să se aplice atât timp cât este necesar pentru a evita o și mai mare scădere a prețurilor și perturbarea pieței comunitare.
            
         
               (2)
            
            
               Având în vedere situația actuală și previzibilă a pieței, este necesar să se continue intervenția publică pentru unt și lapte praf degresat și după 31 august 2009.
            
         
               (3)
            
            
               Comisia a formulat o propunere de regulament al Consiliului de prelungire, pentru 2009 și 2010, a perioadei de intervenție publică pentru unt și lapte praf degresat, prevăzută la articolul 11 litera (e) din Regulamentul (CE) nr. 1234/2007, propunere primită favorabil de Consiliu.
            
         
               (4)
            
            
               Ținând seama de urgența cu care trebuie luate aceste măsuri, întrucât perioada de intervenție se încheie la 31 august 2009, precum și de problema practică legată de faptul că Parlamentul European, în urma alegerilor recente, probabil nu va putea furniza un aviz la timp, Comisia trebuie să adopte măsurile de urgență necesare.
            
         
               (5)
            
            
               Articolul 13 din Regulamentul (CE) nr. 105/2008 al Comisiei (2) stabilește normele de urmat atunci când Comisia decide că achiziția untului trebuie să aibă loc prin intermediul unei proceduri de licitație.
            
         
               (6)
            
            
               Articolul 13 din Regulamentul (CE) nr. 214/2001 al Comisiei (3) stabilește normele de urmat atunci când Comisia decide că achiziția laptelui praf degresat trebuie să aibă loc prin intermediul unei proceduri de licitație.
            
         
               (7)
            
            
               Având în vedere situația specială a pieței produselor lactate și în scopul eficientizării sistemului, este oportun ca, prin derogare de la Regulamentele (CE) nr. 214/2001 și (CE) nr. 105/2008, să se mărească frecvența licitațiilor la două pe lună.
            
         
               (8)
            
            
               Din motive de eficacitate, prezentul regulament oferă operatorilor toate informațiile necesare, făcând redundant un anunț separat de participare la licitație. Pentru a avea garanția că operatorii primesc informațiile cele mai actualizate privind detaliile de contact ale agențiilor de plăți, este necesar ca aceste informații să fie publicate prin alte mijloace de comunicare mai eficace decât publicarea în Jurnalul Oficial al Uniunii Europene.
            
         
               (9)
            
            
               Prelungirea perioadei de intervenție trebuie să se aplice numai pe o perioadă limitată de trei luni, de la 1 septembrie până la 30 noiembrie 2009.
            
         
               (10)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   CAPITOLUL I
   
      UNT
   
   Articolul 1
   Achiziția untului printr-o procedură de licitație este deschisă de la 1 septembrie 2009 până la 30 noiembrie 2009, în condițiile prevăzute de capitolul II secțiunea 3 din Regulamentul (CE) nr. 105/2008 și de prezentul regulament.
   Articolul 2
   (1)   Prin derogare de la articolul 13 alineatul (3) din Regulamentul (CE) nr. 105/2008, termenul-limită pentru depunerea ofertelor ca urmare a invitațiilor separate de participare la licitație este ora 11.00 (ora Bruxelles-ului), în prima și în a treia zi de marți a lunii.
   În cazul în care respectiva zi de marți coincide cu o zi nelucrătoare, termenul expiră în ziua lucrătoare precedentă, la ora 11.00 (ora Bruxelles-ului).
   Termenul-limită pentru depunerea ofertelor pentru prima invitație separată de participare la licitație este 1 septembrie 2009, ora 11.00 (ora Bruxelles-ului).
   (2)   Prin derogare de la articolul 13 alineatul (2) din Regulamentul (CE) nr. 105/2008, nu se va publica niciun anunț privind invitația de participare la licitație (4).
   CAPITOLUL II
   
      LAPTE PRAF DEGRESAT
   
   Articolul 3
   Achiziția laptelui praf degresat printr-o procedură de licitație este deschisă de la 1 septembrie 2009 până la 30 noiembrie 2009, în condițiile prevăzute de capitolul II secțiunea 4 din Regulamentul (CE) nr. 214/2001 și de prezentul regulament.
   Articolul 4
   (1)   Prin derogare de la articolul 14 alineatul (2) din Regulamentul (CE) nr. 214/2001, termenul-limită pentru depunerea ofertelor ca urmare a invitațiilor separate de participare la licitație este ora 11.00 (ora Bruxelles-ului), în prima și în a treia zi de marți a lunii.
   În cazul în care respectiva zi de marți coincide cu o zi nelucrătoare, termenul expiră în ziua lucrătoare precedentă, la ora 11.00 (ora Bruxelles-ului).
   Termenul-limită pentru depunerea ofertelor pentru prima invitație separată de participare la licitație este 1 septembrie 2009, ora 11.00 (ora Bruxelles-ului).
   (2)   Prin derogare de la articolul 14 alineatul (1) din Regulamentul (CE) nr. 214/2001, nu se va publica niciun anunț de invitație de participare la licitație (4).
   Articolul 5
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 august 2009.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 299, 16.11.2007, p. 1.
   
      (2)  JO L 32, 6.2.2008, p. 3.
   
      (3)  JO L 37, 7.2.2001, p. 100.
   
      (4)  Adresele agențiilor de plăți sunt disponibile pe site-ul web CIRCA al Comisiei Europene (http://circa.europa.eu/Public/irc/agri/lait/library).